पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना से होनेवाली मौतों की वजह से रिश्ते तार-तार होने की एक और खबर बिहार के गया से आई है। रामपुर थाना क्षेत्र के 32 वर्षीय कोरोना पीड़ित आशुतोष की मौत हो गई। उसकी डेड बॉडी मगध मेडिकल कॉलेज की मॉर्चरी में लगातार दो दिनों तक पड़ी रही, लेकिन कोई भी रिश्तेदार लेने नहीं आया। अंत में अस्पताल प्रशासन की पहल पर नगर निगम ने उसका अंतिम संस्कार किया। निगम कर्मियों ने ही उसकी चिता को आग भी दी।
25 अप्रैल से था भर्ती, चार मई को दिन में हुई मौत
मिली जानकारी के अनुसार, 25 अप्रैल को कोरोना पीड़ित आशुतोष को मगध मेडिकल कॉलेज में भर्ती कराया गया था। अस्पताल में वह अकेले ही कोरोना से जंग लड़ता रहा। चार मई को दिन में उसकी मौत हो गई। इस बात की सूचना अस्पताल प्रबंधन की ओर से मेडिकल पर्ची पर दर्ज मोबाइल नंबर पर दी गई। अचरज की बात है कि अपने घर के जवान बेटे की मौत की सूचना पर पूरा का पूरा परिवार तनिक भी विचलित नहीं हुआ। घर के किसी शख्स ने अस्पताल से बॉडी लेना उचित नहीं समझा।
थककर मगध मेडिकल कॉलेज अस्पताल प्रशासन ने पहल करते हुए बॉडी को एंबुलेंस से विष्णुपद स्थित श्मशान घाट भिजवाया। वहीं नगर निगम की ओर से अंतिम संस्कार के लिए नि:शुल्क लकड़ियां व अन्य सामग्री मुहैया कराई गई। उसकी बॉडी को आग देने के लिए भी परिवार का कोई मौके पर नहीं पहुंचा।
केंद्र सरकार के एक अधिकारी का निकला रिश्तेदार
आशुतोष की मेडिकल पर्ची पर दिए मोबाइल नंबर पर भास्कर संवाददाता ने कॉल किया तो वह केंद्र सरकार के एक प्रमुख विभाग में बड़े पद पर कार्यरत अधिकारी का निकला। उन्होंने आशुतोष को अपना सगा भांजा बताया। परिजनों द्वारा डेड बॉडी नहीं लिए जाने के सवाल पर उन्होंने कहा कि उसके माता-पिता भी पॉजिटिव हैं। साथ में कई परेशानियां भी घर में आ गई हैं। यह कहकर उन्होंने फोन काट दिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn